Dulcissimis et amantissimis fratribus ac filiis sub patrocinio beatorum apostolorum Petri et Pauli apud Moisiacum degentibus fratri Hunaldo abbati, salutem animarum et corporum et eternam benedictionem. Noveritis, filii karissimi, qualiter vos semper dileximus quemque speciali amore locum illum pre omnibus congregationis nostre locis, habuimus et honoravimus: hoc namque privilegium vobis et loco vestro semper concessimus et concedimus, ut in amore et honore atque memoria congregationis nostre speciales sitis. Unde, filii, rogamus nostri memores Deum super omnia diligatis, timeatis, honoretis, eique gratias super beneficiis suis agatis, licet enim vobis pluries supervenerint anxietates, ejus misericordia non defuit vobis, in bonis augmentum prestans, et in necessitatibus solacium; idcirco carissimi ipsum in omnibus et super omnia pre oculis habetote, dominis nostris summis apostolis servire non cessate. Ordinem nostrum et sacram religionem sanctamque hobedientiam cum summa diligentia custodite; pensate quod nichil scit quicquid in mondo cernitis; cogitate cum quanto sudore laborandum, ut possit evadi illud terribile judicium et pervenire ad gaudium nunquam finiendum. Dompnus abbas, quem vobis preffecimus, vir bone intentionis et religiosus, vobis et fratribus vestris parum carus, se laudat satis de vobis; unde gaudemus, et ut magis magisque ipsum diligatis, honoretis, eique devote hobediatis utpote tam glorioso viro volumus et ammonemus; de cetero commendamus nos omnipotenti Deo, qui vos benedicat, et adjuvet et protegat, et ab omnibus peccatis absolvat, vobisque perseverantiam in sancta religione tribuat, et post hanc vitam meritis et precibus sanctorum apostolorum, quibus deservitis, vos ad eterna perducat. Amen. Et quia nos corporali aspectu videre non possumus, spiritali nos videamus. Orate pro nobis et pro fratribus nostris.